Od danas splitska trajektna luka više neće biti ista. U mirovinu je otišao Ante Mrvica, dugogodišnji Jadrolinijin rukovoditelj plovnog područja Split koje pokriva gotovo pola Jadrana.



I za turista, i za bodula i za vlaja, Ante Mrvica uvijek ima vremena i uvijek će se javiti na svaki poziv. Tako je svih njegovih 27 godina u jednoj od najprometnijih luka na Sredozemlju.



''Moto je jednostavan - sve je to radi putnika. Prema tome, treba mu objasniti, ako treba ponoviti i jedan, dva, tri puta, to vam je dio posla, nije samo administracija'', objašnjava Ante.



Rodom s otoka Žirja, već je s nepunih 18 godina bio pomorac na Atlantiku. Nakon 16 godina na brodu, otišao je ravno na fakultet. Ante ima dvije diplome - brodostrojarstva i nautike, a na kraju i doktorat. Doktor znanosti s uvijek uključenim mobitelom.



Ante dobro skriva emocije dok broji posljednje trenutke u luci. ''Još radim, zvanično uru i po vrimena. Ako gledamo kalendarski do pola noći, jer od sutra je drugi status, moj radni vijek ovdje prestaje, dolaze nove snage", kaže on.



Splitska luka tako će izgubiti svoje zaštitno lice, a Ante, iako još nije otišao, već nedostaje svojim kolegama i svima koji su s njim svih ovih godina surađivali.